
UiOs system for elektronisk publisering – strategisk plan 2003-2007
1.
Innledning

På oppdrag fra Universitetsdirektøren har Universitetets senter for informasjonsteknologi (USIT) og Universitetsbiblioteket (UB) utviklet en lokal database med funksjoner for innlevering, publisering, gjenfinning og arkivering av UiOs vitenskapelige elektroniske dokumenter. Systemet omfatter i dag hovedoppgaver i elektronisk form og et utvalg av andre vitenskapelige elektroniske dokumenter. Målet er å utvide med alle typer vitenskapelige elektroniske dokumenter som forfattes/publiseres ved UiO inklusive andre medieformer som f.eks. video, bilder, læremidler, etc.

UiOs system for elektronisk publisering er et tilbud til enhetene om å ivareta disse på en måte som sikrer forsvarlig lagring og gjenfinning. Systemet skal:

· være et søkbart arkiv over alle vitenskapelige elektroniske dokumenter forfattet/publisert ved UiO

· gjøre de elektroniske dokumentene direkte tilgjengelige i BIBSYS

· sørge for hensiktsmessig arbeidsflyt mellom opphavsmann, institutt, bibliotek og sluttbruker

· være funksjonelt og holde dagens tekniske standard

Kollegiet bevilget i UiOs årsplan for 2002 kr 250 000,- til UB og kr  950 000,- til USIT for å videreføre arbeidet.

UB er systemeier og USIT er utførende instans hva gjelder utvikling og vedlikehold av systemet.

Oktober 2002 ble følgende arbeidsgrupper etablert:

· intern arbeidsgruppe for UB med representanter for fakultetsbibliotekene og fellestjenesten

· driftsgruppe; samarbeidsgruppe med USIT som omfatter UBs interne gruppe

· brukerforum; en utvidelse av driftsgruppen med deltakere fra institutter og fagmiljøer som bruker/skal bruke systemet

På oppdrag fra UB har USIT 2002/2003:

· utviklet ett nytt søkegrensesnitt for den lokale databasen med forbedrede navigeringsmuligheter 

· videreutviklet systemet så det bedre tilgodeser de biblioteksadministrative rutinene

· utviklet et OAI-kompatibelt eksportgrensesnitt (se ordforklaringer)

For å forbedre kommunikasjonen mellom UB og instituttene har UB i november 2002 etablert et system med kontaktperson på UB for hvert institutt.

2.
Status

Man kan i dag gå ut fra at stort sett alle vitenskapelige dokumenter ved UiO produseres ved hjelp av et tekstbehandlingsprogram. Dette innebærer at de finnes i elektronisk form. Det er imidlertid ikke den elektroniske formen i seg selv som er av interesse, men de nye muligheter den åpner. UiO har utviklet et system for elektronisk publisering, men i dag leveres bare en brøkdel av UiOs vitenskapelige dokumenter til UiOs system for elektronisk publisering.
Ved UiO avsluttet i år 2002 (ifølge DBH)

· 108 studenter mastergrad

· 974 studenter hovedfag

· 232 studenter doktorgrad (2001)

· 965 studenter profesjonsstudier

Dette utgjør totalt 2 279 studenter hvorav en stor del avsluttet med en oppgave/avhandling som burde vært innlevert elektronisk og registrert i UiOs database.

UiOs database for elektronisk publisering inneholder i februar 2003 

· 267 hovedoppgaver i fulltekst hvorav 123 publisert i 2002

· 37 masteroppgaver i fulltekst hvorav 4 publisert i 2002

· 5 spesialoppgaver i fulltekst hvorav 5 publisert i 2002

· 6 doktoravhandlinger i fulltekst hvorav 0 publisert i 2002

Dette utgjør totalt 315 oppgaver/avhandlinger hvorav 132 publisert 2002.

I februar 2003 var det bare studenter ved fem institutt som hadde levert mer enn 10 hovedoppgaver elektronisk hhv Institutt for informatikk, Institutt for statsvitenskap, Senter for teknologi, innovasjon og kultur, Økonomisk institutt og Institutt for kriminologi og rettssosiologi.
I februar 2003 omfattet UiOs database for elektronisk publisering totalt 110 elektroniske dokument forfattet av vitenskapelig ansatte ved UiO hvorav 26 publisert i 2002.

Det er på tide å legge visjonene til side og i stedet sette i gang med oppbygging av et elektronisk vitenskaplig arkiv for alle vitenskapelige dokument som produseres elektronisk ved UiO. Den tekniske infrastrukturen er på plass. Målet er å skape et nytt effektivt system for vitenskapelig kommunikasjon på linje med forskningens grunnleggende mål å skape bredest mulig spredning for forskningsresultater. Det som kreves  for å  komme videre er et overgripende regelverk og arbeidsformer for UiOs vitenskapelige elektroniske publisering. 

3.
Forslag til overgripende regelverk og arbeidsformer for UiOs vitenskapelige elektroniske publisering
3.1
Overgang til elektronisk publisering

Man kan skille mellom elektronisk parallellpublisering og elektronisk originalpublisering.

Ved elektronisk parallellpublisering er den elektroniske publiseringen bare en tilleggstjeneste i  den hensikt å gjøre dokumentet mer tilgjengelig og/eller å redusere kostnader ved å holde de trykte opplagene nede. Ved UiO er den trykte utgaven originalen og arkiveres på tradisjonell måte.

Ved elektronisk originalpublisering er det elektroniske eksemplaret originalen. Fra den elektroniske originalen kan man produsere trykte eksemplarer.

Overgang til elektronisk publisering gir forbedret tilgang og service både for interne og eksterne brukere samtidig som det medfører en rasjonalisering av virksomheten. Virginia Tech (etd.vt.edu), som går i spissen for utviklingen når det gjelder elektronisk publisering av oppgaver/avhandlinger, vurderer at kostnadene for arkivering av elektroniske oppgaver/avhandlinger blir lavere enn for trykte oppgaver/avhandlinger. Man kan gå ut fra at bibliotekene i framtiden ikke vil håndtere den trykte utgaven, men bare den elektroniske. Forfattere/institutt er i varierende grad klare til å slippe papirutgaven, men for de forfattere/institutt som er klare til å  ta steget må man ha et opplegg. Man bør imidlertid allerede nå planlegge for elektronisk originalpublisering og samtidig effektivisere rutinene for produksjon av trykte eksemplarer.

Mål: UiO skal legge til rette for en effektivisering av den vitenskapelige publiseringen og en overgang til elektronisk originalpublisering

Tiltak: 
· alle institutt skal fra og med 2004 tilby og motivere studentene å  levere oppgaver i elektronisk form
· alle oppgaver skal fra år 2006 leveres i elektronisk form slik at de kan publiseres på nettet (Se Fleksibel læring ved Universitet i Oslo – strategisk plan 2003-2007. Mål 3 UiOs fleksible studietilbud skal gi studentene generell kompetanse i bruk av IKT og elektroniske kunnskapsressurser.)
3.2
Støtte for skriving

Skriving av vitenskapelige dokument krever en viss kunnskap i tekstbehandling. Dette er uavhengig av om dokumentet skal publiseres i trykt eller elektronisk form. Alle dokumenter bør ha en enhetlig struktur. Ved stort sett all publisering merker man opp dokumentet ved f.eks. å anvende en spesiell stil for kapitteloverskrifter og en annen stil for underoverskrifter. Ved elektronisk publisering er det en fordel om dokumentet er merket opp på en standardisert måte, men dette er ingen forutsetning. Sluttresultatet påvirkes imidlertid av hvor standardisert merket opp dokumentet er. Oppmerkingen kan skje ”manuelt” eller med hjelp av et forfatterverktøy. USIT har f.eks. laget en Word mal spesielt tilpasset hovedfagsoppgaver. Malen er generell og kan også brukes for andre dokumenttyper. Malen for hovedoppgaver er tilgjengelig på web og er også  installert på visse pc-stuer.

Å gå over fra trykt vitenskapelig publisering til elektronisk vitenskapelig publisering er et lite steg. Overgangen må imidlertid planlegges og forfatterne må bl.a. få tilgang til forfatterverktøy, opplæring og brukerstøtte. Bilder, matematiske og kjemiske formler byr på noen utfordringer som må løses.

Arbeidsgruppen mener at en fungerende støtte for skriving er en forutsetning for vitenskapelig publisering inklusive elektronisk publisering. Det omfatter bl.a. følgende momenter:

· Skreddersydde forfatterverktøy for relevante dokumenttyper og tekstbehandlere
· Opplæring i tekstbehandling

· Selvopplæringspakke

· Kurs

· Brukerstøtte til studenter og ansatte
I følge Fleksibel læring ved Universitetet i Oslo – strategisk plan 2003-2007 : 

· UB og USIT har ansvar for å støtte utviklingen. Eksempel på utviklingsprosjekt er skaffe/utvikle forfatterverktøy for elektronisk publisering, utvikle en selvopplæringspakke osv.

· Institutter/fakulteter har ansvar for opplæring av studenter og ansatte i bruk av IKT samt oppfølging og brukerstøtte. Dette kan legges opp på flere ulike måter,  men det er naturlig at elektronisk publisering kommer inn som en del av metodekursene for oppgave-, avhandlings- og forskerprogrammene.

Tiltak:

· UB og USIT skal støtte utviklingen ved å skaffe/utvikle forfatterverktøy for elektronisk publisering, utvikle en selvopplæringspakke osv.

· Instituttene/fakultetene skal tilby opplæring i bruk av IKT ved elektronisk publisering samt oppfølging og brukerstøtte.
3.3
Langtidslagring

UiOs elektroniske vitenskapelige arkiv har som oppgave å  bevare informasjon for framtiden og bør ha en planleggingshorisont på minst et hundre år. Dette innebærer at det må finnes rutiner for migrering av elektroniske dokument til nye format og media og sikkerhetskopiering av de lagrede dokumentene, samt at dokumentets ekthet bevares. PDF og XML er i dag de eneste formatene som garanterer langtidslagring. XML er som arkiveringsformat å foretrekke fram for PDF ettersom en tekstfil som i dag konverteres til PDF mister strukturell informasjon og konverteringen er irreversibel. Det finnes i dag ingen produkter på markedet som transformerer en Word2000-fil til velformet XML, men det er sannsynlig at slike produkter kommer innen  overskuelig tid.

Tiltak: UiO skal etablere en modell for UiOs elektroniske vitenskapelige arkiv som sikrer at informasjonen bevares for framtiden.

Forslag til rutiner:

· Alle dokument som produseres i XML-format skal langtidslagres i XML-format

· Alle dokument som skrives i Word skal langtidslagres i Word-format

· Alle andre dokument skal langtidslagres i PDF-format

· Alle format som innleveres langtidslagres 

3.4
Visningsformat

PDF er et etablert visningsformat som så langt det er mulig bevarer dokumentets opprinnelige utseende uavhengig av aktuell presentasjonsenhet. Man forutsetter imidlertid et skifte til XML-baserte dokumenter så snart teknologien har nådd tilstrekkelig funksjonalitet til å kunne generere den nødvendige XML-koden.

For visse dokumenter er det formålstjenlig å velge HTML som visningsformat.
Det er viktig at dokumenter i UiOs elektroniske vitenskapelige arkiv kan leses av synshemmede som bruker leselist og dyslektikere som bruker syntetisk tale. For disse grupper bør Word-filen være tilgjengelig ettersom PDF fungerer dårlig.

UiOs system for elektronisk publisering skal omfatte flere ulike medietyper. Visningsformat må bestemmes for samtlige aktuelle medietyper.
Tiltak: UiO skal bestemme visningsformat for alle aktuelle medietyper slik at det på best mulig måte er tilgjengelig for interne og eksterne brukere.
Forslag til rutiner:

· Alle dokument skal finnes i visningsformatet PDF 

· Forfattere som ønsker det skal også kunne gjøre sine dokument tilgjengelige i visningsformatet HTML

· Alle dokument som finnes i Word skal være tilgjengelige i visningsformatet Word
3.5
Konvertering

Alle dokument skal finnes i visningsformatet PDF. Dette innebærer at alle dokument må konverteres til PDF. Uavhengig av hvem som utfører konverteringen så må forfatteren godkjenne konverteringen innen dokumentet publiseres.

Modell 1:

Det naturlige er at forfatteren selv konverterer dokumentet til PDF, kvalitetssikrer konverteringen og innleverer PDF-dokumentet. En stor fordel er at feil oppmerking av dokumentet og øvrige feil  kan justeres direkte og dokumentet konverteres på nytt.

Konvertering som skal utføres av forfattere krever imidlertid at:

· Forfattere har tilgang til konverteringsprogrammet Acrobat Distiller på server

· UiO tilpasser Acrobat Distiller slik at det kan anvendes direkte av forfattere

· UiO tilrettelegger instruksjoner for bruk av Acrobat Distiller inkl. selvopplæringspakke

· Lokal brukerstøtte

Modell 2:

Instituttene tar ansvar for konverteringen. Denne modell omfatter følgende moment:

· Forfatteren innleverer sitt dokument

· Instituttet konverterer dokumentet og lar så forfatteren godkjenne dette

· Forfatteren kvalitetssikrer konverteringen og

· Alternativ 1: Godkjenner konverteringen

· Alternativ 2: Underkjenner konverteringen, retter tekstdokumentet og innleverer et nytt tekstdokument til instituttet for ny konvertering

Både i modell 1 og modell 2 får lokal IT-støtte sentral IT-støtte fra USIT.

Modell 3:

All konvertering skjer sentralt, dvs. man etablerer en sentral konverteringsenhet. En sentral konverteringsenhet gir gjennom høy kompetanse bra kvalitet på konverteringen. Ulempen er at: 

· enheten befinner seg langt fra brukeren

· enheten kan bli en flaskehals ettersom mange oppgaver kommer samtidig

· konverteringen må godkjennes av  forfatteren og det kreves derfor mye kommunikasjon med forfatterne

· enheten må finansieres

Alle modeller har klare fordeler og ulemper, men modell 1 viser tydelig forfatterens eget ansvar for kvaliteten i alle ledd i prosessen.

Tiltak: UiO skal etablere en modell for konvertering som garanterer kvalitet og ekthet
Forslag til rutiner:

· Konvertering er forfatterens ansvar, men de institutt som ønsker det,  kan utføre konverteringen for forfatteren
3.6
Innleveringsformat

Kravet på innleveringsformat bestemmes ut fra kravet på arkiveringsformat, visningsformat og forfatterens ansvar om å kvalitetssikre og godkjenne konverteringen.

UiOs system for elektronisk publisering skal omfatte flere ulike medietyper. Innleveringsformat må bestemmes for samtlige aktuelle medietyper.

Tiltak: UiO skal bestemme innleveringsformat for samtlige aktuelle medietyper

Forslag til rutiner:

· Alle dokument skal innleveres i originalformat og PDF-format

· Alle dokument som produseres i XML-format skal innleveres i XML-format og PDF-format

· Alle dokument som skrives i Word skal innleveres i Word-format og PDF-format

· All andre dokument skal innleveres i originalformat og PDF-format

· Innlevering er ferdig når både originalformatet og PDF-formatet er innlevert

· Ved innleveringen må forfatteren garantere at originalformatet og PDF-formatet bare er to presentasjonsformer av et identisk dokument

3.7
Innlevering av elektroniske dokument

3.7.1
Innlevering av oppgaver

UiO har i dag ingen felles løsning for innlevering av oppgaver. Studentene fyller ut ulike skjema som leveres sammen med oppgaven til institutt/fakultet og bibliotek. Noen benytter UiOs system for elektronisk publisering, andre ikke. Informasjon på skjemaene varierer avhengig av hvilket institutt/fakultet studenten tilhører.
Det ligger et stort effektiviseringspotensial i å videreutvikle UiOs system for elektronisk publisering til et felles system med felles retningslinjer for innlevering, felles kvitteringsskjema etc.

I FS (Felles Studentsystem) ligger det informasjon om studentens studieforløp, om hun er oppmeldt til eksamen, om en oppgave er godkjent, når eksamen er bestått mm. Oppgaver som leveres skal ikke publiseres før oppgaven er godkjent og eksamen er bestått. Opplysninger i FS om studenter kan benyttes som grunnlag for å kvalitetsikre at riktige oppgaver publiseres til rett tid.

Det kan være hensiktsmessig å integrere/utveksle data mellom FS og UiOs system for elektronisk publisering.

Tiltak:

· Avklare mulig løsning for integrasjon mellom FS og UiOs system for elektronisk publisering

· UiO skal utarbeide felles skjema for hele UiO til bruk ved innlevering av oppgaver

· UiO skal utarbeide felles retningslinjer for hele UiO for innlevering av oppgaver

3.7.2
Innlevering av vitenskapelige elektroniske dokumenter

Det er den vitenskapelig ansattes oppgave å innlevere alle vitenskapelige elektroniske dokumenter. Det er obligatorisk for alle vitenskaplig ansatte ved UiO å rapportere alle vitenskapelige dokument til UiOs database for forskningsresultater (FRES).

For at de vitenskapelig ansatte skal slippe å registrere sin vitenskapelige elektroniske dokument to ganger anbefales at FRES utvides slik at innlevering av vitenskapelige elektroniske dokument kan skje via FRES med automatisk overføring til UiOs system for elektronisk publisering.

Det er bare vitenskapelige elektroniske dokumenter som skal innleveres. Den i FRES angitte dokumenttypen avgjør om forfatteren skal anmodes om å innlevere et eventuelt elektronisk dokument.

Tiltak: Innlevering av vitenskapelige elektroniske dokument fra ansatte integreres med FRES
3.8
Ekthet

Dokumentene må beskyttes mot manipulasjon slik at deres ekthet bevares. Det skal ikke være mulig å endre innholdet i et elektronisk dokument når det vel er publisert. Forfatteren skal bare ha mulighet til å redigere sitt elektroniske dokument i løpet av tidsintervallet mellom innlevering og tidspunktet for publisering. Siden skal filen være sperret for tilgang for alle bortsett fra for administratoren

Tiltak: UiOs system for elektronisk publisering skal etablere en modell for å garantere de elektroniske dokumentenes ekthet
3.9
Trykking av elektroniske dokument

3.9.1
Trykking med normal kvalitet

Ved publisering er det viktig at den elektroniske og den trykte versjonen er identiske. Derfor trenger man en rutine som skaper en elektronisk versjon og et trykkingsunderlag fra en og samme kilde. I dag produserer studentene en trykkeferdig original som levering til trykking. Studentene innleverer også en elektronisk versjon til UiOs system for elektronisk publisering. Det finnes i dag ingen garanti for at den trykte versjonen og den elektroniske versjonen er identiske.
Tiltak: Ved publisering skal det trykte eksemplaret produseres fra den elektroniske originalen

Forslag til rutiner:

For å effektivisere rutinene for publisering av oppgaver og samtidig sikre at den trykte versjonen og den elektroniske versjonen er identiske anbefaler arbeidsgruppen en modell der: 

· studentene innleverer oppgaven som originalfil og PDF-fil
· om oppgaven skal trykkes fyller studentene ved innlevering ut en bestilling for trykking
· bestillingen sendes automatisk til reprosentralen/valgt trykkeri 
· PDF-filen hentes elektronisk av reprosentralen/valgt trykkeri
· studentene mottar bestilt antall eksemplarer og betaler ved henting
3.9.2
Trykking med høy kvalitet 

Ved produksjon av et trykt eksemplar fra et elektronisk original ønsker man iblant en kvalitet som tilsvarer tradisjonelt boktrykk og innbindning. Ved elektronisk publisering ønsker man at filen skal være så liten som mulig hvilket kan innebære at den ikke oppfyller kravene for trykking med boktrykkskvalitet. I disse tilfellene bør man produsere to elektroniske originaler f.eks. en liten PDF-fil med lavere oppløsning for elektronisk publisering og en stor PDF-fil med høy oppløsning for boktrykkskvalitet. Selv om originalfilen lages ved UiO, så kan selve tjenesten med fordel legges til en ekstern leverandør.
Tiltak: UiO skal for visse dokument tilby trykking med boktrykkskvalitet og innbinding

3.10
Avtaler, opphavsrett

3.10.1
Opphavsrett

UiO har ansvar for å gjøre opphavsrettslige avklaringer, dvs. etablere avtale om elektronisk publisering mellom UiO og forfattere til oppgaver eller andre publikasjoner. Det er enhetene ved UiO som har ansvar for faglig godkjenning.

Når en student innleverer en oppgave må studenten garantere av man er innehaver av opphavsretten til dokumentet og samtidig gi UiO tillatelse til at dokumentet arkiveres og er gjenfinnbart i elektronisk form. Det kan skje ved at studenten skriver under på en innleveringsblankett som leveres  instituttet. Studenten beholder sin opphavsrett. Skal dokumentet klausuleres, må studenten fylle ut et klausuleringsskjema. Når en oppgave er godkjent og ikke klausulert publiserer instituttet via UiOs system for elektronisk publisering. 

Ved innlevering av en ansatts vitenskaplige elektroniske dokument må den ansatte som innleverer dokumentet garantere av man er innehaver av opphavsretten til dokumentet og samtidig gi UiO tillatelse til at dokumentet arkiveres og er gjenfinnbart i elektronisk form. Forfatteren beholder sin opphavsrett. 

Tiltak: UiO må gjøre opphavsrettslige avklaringer gjeldende for elektronisk publisering

3.10.2
Self-archiving
Mange kommersielle forlag tillater i dag at forfattere arkiverer og gjør sin artikkel elektronisk tilgjengelig fra UiOs elektroniske vitenskapelige arkiv (self-archiving). Her må den enkelte forsker være oppmerksom når publiseringskontrakten undertegnes slik at vedkommende beholder retten til å legge ut sitt eget arbeide i UiOs elektroniske arkiv, selv om et forlag har godtatt arbeidet til publikasjon i et kommersielt tidsskrift.

Dette innebærer ikke noen innskrenkning av forskernes frihet til å publisere der de finner mest det formålstjenlig, også hvis prisen er at opphavsretten overlates. Men UiO bør unngå å inngå publiseringsavtaler der retten til UiOs eget publiserte materiale overlates til annen part. Et permanente arkiv over forskningens samlede ressurser bør ikke kontrolleres eller eies av forlag. UiO ønsker at alle vitenskapelige artikler skal være fritt tilgjengelige i et åpent elektronisk arkiv.
Tiltak: UiO skal utarbeide anvisninger og modellavtaler ved publisering i kommersielle tidsskrifter for å sikre at forfatteren utnytter sin mulighet til å gjøre artikkelen allment tilgjengelig i UiOs elektroniske vitenskapelige arkiv.

4.
Markedsføring

UB og USIT planlegger i løpet av 2003 å kontakte samtlige institutt og fakulteter for å få de ansatte og studentene til i større grad å innlevere vitenskapelige elektroniske dokumenter til UiOs elektroniske vitenskapelige arkiv.
5.
Bibliografisk kontroll

UB har ansvar for den bibliografiske kvaliteten i UiOs lokale database og for å gjøre de elektroniske dokumentene direkte tilgjengelige i BIBSYS.
6.
Ordforklaringer

Avhandling. Avhandling omfatter doktoravhandlinger 

Dokument. UiOs elektroniske vitenskapelige arkiv skal omfatte alle typer av elektroniske vitenskapelige media publisert/produsert ved UiO f.eks. studentoppgaver, vitenskapelige dokument, skriftserier, rapportserier, tidsskrifter, læremidler, bilder, video etc. Vi har bare valgt å anvende ordet dokument for å  slutte oss til  normal språkbruk. Alternativt hadde vi kunnet anvende ordet objekt eller media, men vi ville unngå formuleringer som å  skrive et vitenskapelig objekt. Ordet dokument kan altså inkludere andre presentasjonsformer enn tekst.

Elektronisk. Begrepene elektronisk og digital brukes om hverandre av ulike miljøer og i ulik sammenheng. I dette notatet har vi valgt å  legge oss på begrepsformen elektronisk uten at vi legger noen meningsforskjell i begrepene elektronisk og digital.

Open Archives Initiativ (OAI) OAI (http://www.openarchives.org/) er en samarbeidsgruppe som innretter seg på å skape forutsetninger for samarbeid mellom store åpne (fritt tilgjengelige) vitenskapelige arkiv. OAI er en internasjonal defacto standard for utveksling av metadata for elektroniske arkiv. UiOs system for elektronisk publisering er OAI-kompatibelt. Dette innebærer at globale søketjenester kan hente metadata om UiOs elektroniske dokumenter på en standardisert måte (OAI-protokollen) og derved gjøre UiOs vitenskapelige dokumenter fritt tilgjengelige.

Oppgave. Oppgave omfatter hovedoppgave, masteroppgave, spesialoppgave.


